Okresná prokuratúra Košice I 
Mojmírova 5, 041 47 Košice 1 	

Sp. zn. : 3 Pv 616/12/8802	Košice I, 9.12.2013
EEČ : 2-63-26-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Košice I
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: skladník
Okresnému dopravnému inšpektorátu, Oddeleniu bezpečnosti a plynulosti cestnej premávky XXXXX

- dňa 25.5.2012 v čase okolo 06.10 hod v Košiciach po ul. Hlinkovej v pravom jazdnom pruhu smerom k ul. Trieda arm. gen. Svobodu viedol osobné motorové vozidlo zn. Opel Astra, EČV: KE XXXXX, kde v jazdnom pruhu určenom na odbočenie doprava k hypermaketu Tesco Extra v dôsledku nedodržania bezpečnej vzdialenosti narazil do zadnej časti pred ním idúceho osobného motorového vozidla zn. Škoda Fábia, EČV : KE XXXXX ktoré viedol XXXXX, ktorý pri nehode utrpel ľahké zranenie, a to podvrtnutie krčnej chrbtice s dobou liečenia do 4 týždňov,

pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
	Uznesením policajta Okresného riaditeľstva PZ v Košiciach, Okresného dopravného inšpektorátu, Oddelenia dopravných nehôd, sp. zn. ORP-299/DI-KE-2012 zo dňa 11.10.2012 bolo začaté trestné stíhanie a dňa 05.11.2013 vznesené obvinenie XXXXX pre prečin ublíženia na zdraví podľa § 158 Trestného zákona na tom skutkovom základe, ako je to uvedené vo výrokovej časti tohto uznesenia.
	
Zo znaleckého posudku znalca z odboru cestnej premávky je zrejmé, že príčinou dopravnej nehody z technického hľadiska bolo nedodržanie bezpečnej vzdialenosti vozidla obvineného od vozidla zn. Škoda Fábia, ktoré išlo pred vozidlom obvineného. Obvinený pritom neprekročil maximálnu dovolenú rýchlosť.
	
Poškodený XXXXX síce utrpel pri nehode ľahké zranenie, ale pre naplnenie skutkovej podstaty prečinu ublíženia na zdraví podľa § 158 Tr. zákona je potrebné, aby k ublíženiu na zdraví z nedbanlivosti došlo porušením dôležitej povinnosti uloženej vodičovi podľa zákona ( zák. č. 8/2009 Z. z. o cestnej premávke). V danom prípade došlo k spôsobeniu dopravnej nehody tým, že obvinený XXXXX nedodržal bezpečnú vzdialenosť medzi vozidlom premávajúcim pred ním, pričom nedodržanie bezpečnej vzdialenosti súdna prax všeobecne nepovažuje za porušenie dôležitej povinnosti, teda nedošlo k naplneniu jedného z obligatórnych znakov skutkovej podstaty prečinu ublíženia na zdraví podľa § 158 Tr. zákona. 

Obvinený XXXXX sa svojim konaním nedopustil prečinu ublíženia na zdraví podľa § 158 Trestného zákona, ale jeho konanie môže príslušný orgán posúdiť ako priestupok proti bezpečnosti a plynulosti cestnej premávky podľa § 22 zákona č. 372/90 Zb. o priestupkoch.

Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.
Vzhľadom na uvedené bolo potrebné rozhodnúť tak, ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Redayova
prokurátorka